
ECDE7002C – Rhan 2
Teitl
Nodwch gwestiwn ymchwil a allai gynnwys casglu a dadansoddi data ANSODDOL fel rhan o’r broses ymchwil. Gwerthuswch yn feirniadol y ffrâm ddamcaniaethol ar gyfer eich ymchwil, gan gyfiawnhau pam y mae’n briodol.  Cynlluniwch broses casglu data briodol a dadansoddiad cysylltiedig o’r data, gan adfyfyrio ar y cryfderau a’r cyfyngiadau. Adfyfyriwch yn feirniadol ar y materion moesegol sy’n gysylltiedig â’r broses ymchwil.

Cyflwyniad
Nid oes un llwybr clir tuag at ymchwil safonol a bydd angen i’r ymchwilydd ddewis opsiynau a gwneud penderfyniadau neu ddyfarniadau doeth er mwyn cwblhau astudiaeth llwyddiannus (Denscombe, 2014).  Ceir cryn ddadlau ymhlith academyddion hefyd a yw un cwestiwn yn ddigonol bob amser i daflu goleuni ar faterion ymchwil o bwys (Sharp, 2012).   O ganlyniad edrychir ar ogwydd wahanol i’r hyn a drafodwyd yn Rhan Un yma ac ystyrir methodoleg a dulliau ymchwil gwrthgyferbyniol i’r rhai a amlinellwyd yn flaenorol.  Canolbwyntir unwaith eto ar gefnogaeth Staff Cymorth Anghenion Arbennig (SCAA) i ddysgwyr sydd wedi’u hadnabod ag Anghenion Addysg Arbennig (AAA) neu Anghenion Dysgu Ychwanegol (ADY) mewn ysgolion cynradd.  Er hynny  bwriedir cysyniadu’r math o gefnogaeth maent yn ei ddarparu ac ymchwilio’n ddyfnach i’w hymarfer trwy eu llygaid hwy eu hunain a’r dysgwyr maent yn eu cefnogi.  Mabwysiadir agwedd o ethnograffeg yma lle bydd yr ymchwilydd yn caffael gwybodaeth a dealltwriaeth oddi wrth y cyfranogwyr (Thomas, 2017).  

Er defnyddioldeb canfyddiadau’r ymchwil meintiol a drafodwyd yn Rhan 1 i fesur gofynion y rôl, gwelwyd bod angen darlun mwy cyflawn a holistaidd sydd yn ystyried safbwyntiau’r prif rhanddeiliaid sef yr SCAA eu hunain a’r dysgwyr maent yn eu cefnogi.  Wedi’r cyfan ‘all research is some form of participant observation since we cannot study the world without being part of it’ (Adler & Adler, 1994 dyfynnir yn Cohen et al. 2011:457).  Yn seiliedig ar hyn bwriedir cydweithio gydag SCAA a dysgwyr yn eu dosbarthiadau er mwyn archwilio’r mathau o dasgau, y rhyngweithio a’r berthynas sydd yn arwain at ymarfer effeithiol.  Dadansoddir canfyddiadau’r ymchwil hwn gan ddefnyddio dull dadansoddi thematig er mwyn clustnodi patrymau penodol a fydd yn deillio o’r data. 

Termau allweddol
· Staff Cymorth Anghenion Arbennig (SCAA) – term a ddefnyddir gan Stats Cymru (2017) ar gyfer staff cymorth sydd â rôl benodol o gefnogi dysgwyr sydd wedi’u hasesu’n ffurfiol bod ganddynt Anghenion Addysg Arbennig (AAA) neu Anghenion Dysgu Ychwanegol (ADY)

· Anghenion Addysg Arbennig/Anghenion Dysgu Ychwanegol – o ganlyniad i’r Rhaglen Trawsnewid ADY (Llywodraeth Cymru, 2018) defnyddir y naill derm a’r llall yn gyfochrog ar gyfer dysgwyr sydd ag unrhyw anghenion corfforol, meddyliol, deallusol, ymddygiadol, ieithyddol, emosiynol neu gymdeithasol, lle dynodir bod angen darpariaeth wahanol arnynt i’w cyfoedion. 

Cefndir
Trafodwyd yn fras yn Rhan 1 yr amwysedd a’r anghysondeb sydd yn bodoli o safbwynt rôl SCAA mewn ysgolion cynradd gan ystyried yr ymchwil cyfyngedig a wnaed i’r maes (Giangreco et al., 2005; McVittie, 2005; Cajkler et al., 2006; Blatchford et al., 2009; Farrell et al., 2010; Slater & Gazeley, 2018).  Nodir yn fynych yn y lenyddiaeth bod gwir angen ymchwil pellach i’r maes hwn ac yn enwedig o bersbectif y SCAA eu hunain (Cajkler et al., 2006; Farrell et al., 2010).  Darganfuwyd ychydig o ymchwil yn ffocysu ar farn yr ymarferwyr eu hunain, ond penaethiaid ac athrawon yw mwyafrif o gyfranogwyr yr ymchwil sy’n bodoli (Wilson & Bedford, 2008;  Webster et al., 2013).    Prin felly y clywir llais y staff eu hunain yn y maes ymchwil a phrinach fyth yw’r ystyriaeth o safbwyntiau’r plant maent yn gweithio gyda hwy.  Un rheswm posib dros hyn yw  sensitifrwydd a moesoldeb ymchwilio gyda phlant ag ADY ond mae modd gwneud hynny trwy ddilyn camau moesegol cadarn a phriodol.   Prin hefyd yw’r ffocws ar ymarfer yn ysgolion Cymru a gan fod system addysg unigryw yma, mae yna fwlch yn y wybodaeth.  

Thema arall amlwg sy’n ymddangos o’r lenyddiaeth ac o’r cyfryngau yw y ddelwedd negyddol sydd gan SCAA, yr amgylchiadau anodd maent yn gweithio ynddynt ar adegau a’r cyflogau isel maent yn eu derbyn (Giangreco et al., 2005; BBC, 2018; Slater & Gazeley, 2018) .  Er enghraifft, un o brif ddarganfyddiadau’r prosiect mwyaf cynhwysfawr yn y maes hyd yma sef y ‘Deployment and Impact of Support Staff’ (a gyllidwyd gan lywodraethau Cymru a Lloegr ar y cyd) oedd po mwyaf o gefnogaeth fyddai dysgwyr yn ei dderbyn gan y SCAA, yna lleiaf y cynnydd (Blatchford et al., 2009).  Felly anaml iawn mae’r garfan hyn o staff addysgol yn cael eu portreadu mewn modd gadarnhaol, a’u cyfraniad i’r maes addysg yn cael ei werthfawrogi’n llawn. 

Cafwyd profiad personol o weithio fel SCAA am nifer o flynyddoedd ac yna rheoli gwaith SCAA fel athrawes ddosbarth.  Hyfforddwyd nifer o SCAA hefyd fel tiwtor Prifysgol ar y cwrs Gradd Sylfaen mewn Astudiaethau Cynhwysol i Gynorthwy-wyr Dosbarth yn ogystal ag asesu Cynorthwy-wyr Addysgu Lefel Uwch ar gyfer ERW, y consortia addysg rhanbarthol ar gyfer de-orllewin Cymru.  Yn deillio o’r profiadau hyn gwelwyd nad oedd cyfraniad yr SCAA yn adlewyrchiad teg bob amser o’r sylwadau negyddol sydd yn ymddangos yn yr ymchwil a’r wasg, a bod dysgwyr wir yn gwerthfawrogi ac yn elwa o’u mewnbwn a’u cefnogaeth.  Dyma’r safiad (positionality) o safbwynt yr ymchwilydd felly, a chymerir agwedd wrthychol tuag at yr ymchwil a all o bosib ddylanwadu ar yr arsylwadau a’r dehongliadau yn y pen draw (Thomas, 2017). 

Pwrpas
Yn hytrach na ffocysu ar safon ac effeithiolrwydd y gefnogaeth, a allai brofi’n heriol oherwydd mesur cynnydd unigolion, nod yr ymchwil hwn yw astudio mewn dyfnder gweithgareddau ac ymarfer mae’r SCAA eu hunain a’r dysgwyr yn teimlo sy’n hybu dysgu a datblygiad.  Cesglir safbwynt y dysgwyr eu hunain gan fod gwrando a gweithredu ar farn plant am yr hyn sydd yn digwydd iddynt yn un o hawliau craidd Confensiwn y Cenhedloedd Unedig ar Hawliau’r Plentyn fel nodir yn Erthygl 12 (Comisiynydd Plant Cymru, 2018).   Gyda Llywodraeth Cymru yn ystyried newidiadau mewn safonau proffesiynol ar gyfer staff cefnogi dysgu ar hyn o bryd, mae’n bwnc amserol hefyd a gallai’r canlyniadau ddylanwadu nid yn unig ar ymarfer y SCAA sy’n rhan o’r prosiect ond hefyd ar ymarfer ehangach ac ar y ddarpariaeth i’r dysgwyr (Dysgu Cymru, 2017).  

Cwestiwn ymchwil
Fel nodwyd eisoes yn yr ymchwil, derbynia SCAA cryn feirniadaeth am effeithiolrwydd eu cefnogaeth i sicrhau cynnydd a datblygiad dysgwyr ag AAA/ADY. Cânt eu beirniadu’n llym am roi mwy o ffocws ar gwblhau tasgau na datblygu dysgu yn ogystal â’u bod yn llesteirio annibyniaeth y dysgwyr (Blatchford et al., 2009; Farrell et al., 2010; Sharples et al., 2015).  Er hynny awgryma profiadau personol i’r gwrthwyneb.  Bydd y cwestiynau canlynol yn gyfrwng felly i ymchwilio am ddealltwriaeth ac eglurhad pellach o hyn:
· Beth yw cysyniadau’r SCAA a’r dysgwyr ag AAA/ADY maent yn gweithio gyda hwy ynglŷn â chefnogaeth effeithiol yn y dosbarth?
· A ydynt yn meddwl y gellid gwella’r gefnogaeth ac os felly ym mha ffordd?

Ni ddynodir hypothesis ymlaen llaw i brofi neu sefydlu patrymau o fewn y sefyllfa ond yn hytrach y nod yw archwilio gweithredoedd mewn gwahanol sefyllfaoedd ac mewn dull pen-agored (Hammersley, 2007).  

Fframwaith cysyniadol
O safbwynt ontolegol mabwysiadir athroniaeth adeileddiaeth cymdeithasol yma a amlygwyd yng ngwaith Piaget a Vygotsky lle bydd yr ymchwilydd yn llunio ystyr a gwybodaeth newydd trwy ryngweithio gyda’r SCAA a’r dysgwyr (Matusov & Hayes, 2000; Bryman, 2016).  Cred Schutz (dyfynnir yn Taylor, 2010) bod y byd cymdeithasol yn ystyrlon a goddrychol gan mai ni fel bodau dynol sydd yn gosod ystyr i’n gweithredoedd, ac felly mae angen ymchwilio yn y maes ei hun.  Mae unrhyw fath o ymddygiad sydd yn cymryd lle mewn dosbarthiadau addysgol yn cynnwys nodweddion cymdeithasol goddrychol yn hytrach nag elfennau unffurfiol a gwrthrychol fel gwelir mewn ymchwil meintiol (Gage, 1989).  O bersbectif epistemolegol ffocysir yma ar ddatblygu gwell dealltwriaeth o ymarfer SCAA trwy archwilio eu dehongliadau hwy eu hunain a’r dysgwyr o’r amgylcheddau maent yn gweithio ynddynt (Bryman, 2016).  

Methodoleg
O ganlyniad cynhelir yr ymchwil hwn ar lawr y dosbarth a bydd rôl yr ymchwilydd yn allweddol wrth ymdrin â’r cyfranogwyr wyneb yn wyneb (Creswell, 2014).  Gan mai ffocysu ar oedolion a phlant wneir yma,  dilynir y dull dyneiddiol o ymchwilio i ymddygiad, meddyliau, canfyddiadau a gweithredoedd pobl yn eu bywydau bob dydd (Taylor, 2010).  Trwy ffocysu ar ddealltwriaeth a chanfyddiadau unigolion yn y modd hyn, rhoddir ystyriaeth i natur wrthrychol gwybodaeth a phrofiadau dynol mewn modd goddrychol ac ansoddol, sydd yn sail i ffenomenoleg (Mack, 2010).  Mae ffenomenoleg yn un o brif nodweddion y paradeim deongliadol a ddylanwadwyd gan waith Weber, a nododd bod ymchwil o fewn y gwyddorau cymdeithasol yn seiliedig ar ‘verstehen’ ac ‘erklaren’ sef y geiriau Almaeneg am ‘ddeall’ ac ‘egluro’ (Blaxter et al., 2006:60).  Darpara ffenomenoleg y cyfle i’r ymchwilydd i gael dealltwriaeth glir o safbwyntiau a gweithredoedd y cyfranogwyr trwy gyfnewid rôl fel petae.  Er hynny dadleua Max van Manen (1997) a yw’n gwbl bosib i gymryd rôl rhywun arall i’r pegwn lle allwch ddeall eu hagwedd at neu eu hatgofion o brofiadau.  

O ganlyniad ystyrir methodoleg arall deongliadol a fydd yn darparu gorolwg mwy holistig ac yn edrych mewn mwy o ddyfnder ar y nodweddion craff a chymhleth a geir wrth arsylwi ffenomena cymdeithasol fel gwneir yma (Denscombe, 2014).  Am hynny penderfynwyd defnyddio dull astudiaeth achos gan ei fod yn benthyg ei hun i ddatblygu dealltwriaeth ac eglurhad dyfnach sydd yn ateb pwrpas y prosiect.  Darpara gyfle i ymchwilio mewn tipyn mwy o fanylder na pe defnyddid sampl mawr, ond rhaid cydnabod y bydd bron yn amhosib i gyffredinoli’r canfyddiadau ar wahân i’w cysylltu ag astudiaethau tebyg i’r un a astudir (Kumar, 2014).   Er ei fod yn cyfyngu’r gallu i gyffredinoli, teimlir bod y dull astudiaeth achos yn rhagori gan ei fod yn ymchwilio i unigrywiaeth cynhenid unigolion sy’n elfen hollbwysig mewn ymchwil ansoddol (Stake, 1995). 
            
Sampl
Sampl bwriadus a ddefnyddir yma er mwyn dewis lleoliadau’r astudiaethau achos yn strategol a phenderfynu ynglŷn â’u haddasrwydd ar gyfer astudio’r cwestiwn ymchwil (Bryman, 2016).  Defnyddir dull samplo achos nodweddiadol gan fod rhaid ystyried ymarferoldeb y lleoliad o safbwynt amser a teithio.   Bwriedir ymgynghori gyda Phenaethiaid Cynhwysiant y consortia addysg rhanbarthol lleol, ERW, er mwyn derbyn enwau ychydig o ysgolion cyfrwng Cymraeg a gydnabyddir am eu harfer dda o ran gwaith y SCAA.  Darllenir adroddiadau Estyn yr ysgolion hynny hefyd i ganfod gwybodaeth bellach am y ddarpariaeth cyn dewis ysgolion penodol ar gyfer yr astudiaethau achos.  

Noda Creswell (2014) bod maint y sampl yn ddibynnol ar ddyluniad yr ymchwil ac argymhella ddewis rhwng pedwar a phump astudiaeth achos er mwyn cael dyfnder ac ehangder.  Byddai angen amserlenni’r arsylwadau yn ofalus iawn gyda’r nifer hyn er mwyn treulio’r amser angenrheidiol yn y dosbarthiadau, ond byddai dewis nifer o SCAA mewn un neu fwy o ysgolion yn hwyluso’r broses o safbwynt ymarferol.  Byddai hefyd yn cynnig cyfle i gymharu a chyferbynnu profiadau (Denscombe, 2014).   

Elfen arall sydd angen ei hystyried wrth ddewis sampl yw’r hyn a elwir yn ‘geidwad y porth’ sef penaethiaid neu uwch dîm rheoli yr ysgolion yn y cyd-destun hwn (Cohen et al., 2011; Barbour, 2014; Cresswell, 2014; Gray, 2018).  Byddai angen derbyn eu cymeradwyaeth a’r cam cyntaf fyddai sefydlu perthynas o ymddiriedaeth trwy drafod y prosiect yn gyffredinol.  Yr ail gam fyddai paratoi cynnig ysgrifenedig yn amlinellu’r rheswm dros ddewis y lleoliad; y gweithgareddau fyddai’n cymryd lle yn ystod yr astudiaeth; camau a gymerir i osgoi unrhyw aflonyddu ar staff a dysgwyr; dulliau rhannu canlyniadau; a sut fyddai’r ysgolion yn elwa o’r astudiaeth (Bogdan & Biklen, 1992 dyfynnir yn Cresswell, 2014). 

Ymchwil hydredol dros gyfnod o flwyddyn academaidd ysgol fydd hwn er mwyn astudio’r sampl ar wahanol gyfnodau.  Mae blwyddyn yn gyfnod addas i osgoi athreuliad, hynny yw byddai’n fwy tebygol o sicrhau sefydlogrwydd o ran yr SCAA fyddai’n cefnogi’r unigolion (Thomas, 2017).   
         
Dulliau ymchwil
Un o gryfderau defnyddio’r dull astudiaeth achos yw ei fod yn galluogi’r ymchwilydd i astudio mewn digon o fanylder er mwyn datrys ffenomena gymhleth trwy ddefnyddio amrywiaeth o wahanol ddulliau megis arsylwadau, cyfweliadau, holiaduron a dogfennaeth  (Denscombe, 2014).  Gan fod dau grŵp targed yma sef y SCAA a’r dysgwyr rhaid ystyried dulliau sydd yn addas ar gyfer y naill a’r llall.  Cyn cychwyn yr astudiaeth bydd hi’n hanfodol bod yr ymchwilydd yn cyfarwyddo gyda’r amgylchedd ac yn dod i adnabod y cyfranogwyr, yn oedolion a phlant, er mwyn sefydlu perthynas o barch ac ymddiriedaeth er mwyn cael yr ymateb gorau.  Bydd angen i’r ymchwilydd hefyd ddatblygu a mireinio sgiliau cwestiynu effeithiol, gwrando craff, procio meddwl, rhesymu gwybodus, a dangos hyblygrwydd i sefyllfaoedd newidiol ac allddodol (Cohen et al. 2011). 

Mae arsylwi yn rhan greiddiol o unrhyw astudiaeth achos ethnograffeg ac yn y cyd-destun hwn defnyddir dulliau arsylwi cyfranogol mewn modd hollol agored i astudio digwyddiadau, i wrando ar sgyrsiau ac i gwestiynu (Denscombe, 2016).  Cofnodir hyn gan ddefnyddio’r dulliau canlynol gyda’r SCAA:
· Nodiadau maes ysgrifenedig wrth gychwyn yr astudiaeth er mwyn cael trosolwg o’r cefndir a chyd-destun y dosbarth.  Bydd hyn yn gyfrwng i glustnodi nodweddion pwysig sydd angen sylw pellach (Thomas, 2017). 
· Dyddiadur adfyfyriol ysgrifenedig lle cofnoda’r ymchwilydd brofiadau, syniadau, sgyrsiau a theimladau yn syth ar ôl yr arsylwi, trwy gydol yr astudiaeth ac mewn modd systematig (Gray, 2018). 
· Dyddiadur cyfnod amodol (interval-contingent) dan gyfarwyddyd yr ymchwilydd (Thomas, 2017).  Disgwylir i’r SCAA gofnodi eu profiadau ar ddiwedd pob wythnos am gyfnod o hanner tymor.   Rhoddir ffocws iddynt ar gyfer hynny gan ddibynnu ar yr arsylwadau, a thrafodir hyn gyda hwy er mwyn eu cymell i’w lenwi (Braun & Clarke, 2013). Darperir llyfr lloffion ar eu cyfer fel bod modd iddynt gynnwys lluniau, enghreifftiau o waith neu sylwadau ar nodiadau ‘post-it’. 
· Cyfweliadau lled-strwythuredig awr o hyd i bob SCAA ar ddechrau a diwedd yr astudiaeth gan baratoi rhai cwestiynau ymlaen llaw a defnyddio recordydd llais er mwyn medru gwneud cyswllt llygad â’r cyfranogwyr sydd yn elfen hollbwysig (Dawson, 2015) . 

Un her amlwg o’r dulliau a ddewiswyd yw’r swm sylweddol o ddata geiriol a gynhyrchir ar gyfer ei ddadansoddi, ond i leihau’r baich gellir dadansoddi gam wrth gam wrth i’r prosiect fynd rhagddo fel ag sy’n arferol mewn ymchwil ansoddol (Creswell, 2014; Denscombe, 2016; Thomas, 2017; Gray, 2018).  Fel gyda pob dull ymchwil mae rhai gwendidau yn perthyn i’r rhai a restrwyd uchod ond mae’r cryfderau yn eu gorbwyso.  Er  enghraifft, ar y naill law gallai cofnodion dyddiaduron yr SCAA fod yn aneglur neu’n arwynebol o ran y cynnwys ac yn hebgor gwybodaeth sensitif neu deimladau gonest.  Ar y llaw arall ceir mwy o reolaeth dros y data a gynhyrchir ac oherwydd cânt ffocws bendant ar gyfer cofnodi, byddant yn fwy safonol ac yn haws i’w dadansoddi er mwyn canfod patrymau (Braun a Clarke, 2013).  Yn yr un modd gyda chyfweliadau lled-strwythuredig.  Tra na ellir mesur pa mor onest mae’r cyfranogwyr wrth ymateb, ac na ellir cymharu ymatebion, maent yn rhagori o ran swm y wybodaeth a gynhyrchir, eu hyblygrwydd a’u rhwyddineb wrth ddadansoddi (Creswell, 2014).            
 
Oherwydd ffocysir ar ddysgwyr ag ADY hefyd, rhoddir ystyriaeth i ddull moesegol a chynhwysol i’w galluogi i fynegi eu safbwyntiau mewn gwahanol ffyrdd o’u dewis hwy gan gynnwys yn eiriol, yn weledol ac yn ginesthetig (Lundy et al. 2011).  Dull aml-gyfrwng cyffredin a ddefnyddir wrth ymchwilio gyda phlant ifanc yw’r dull Mosaic a gellid addasu elfennau o hwn i gyd-destun dysgwyr ag AAA/ADY (Clark & Moss, 2001 dyfynnir yn Clark, 2017).  Gellid sefydlu fframwaith a fydd yn cynnwys amryw o wahanol gyfryngau i greu darlun cyfansawdd neu fosäig o fywydau’r plant hyn trwy adael iddynt arwain yr ymchwilydd ar daith gan gymryd ffotograffau, fideos, neu greu lluniau neu fapiau yn ogystal ag arsylwadau a chyfweliadau anstrwythuredig (Clark, 2017).  Defnyddir camerau neu lechi (e.e. ipads) fel offer i hybu’r plant a’r ymchwilydd i adolygu safbwyntiau gyda’i gilydd ac i drin a thrafod ystyr (Clark & Moss, 2005).  

Mae defnyddio amrywiaeth o gyfryngau yn rhoi dewis i’r plentyn o safbwynt cyfranogaid a’r modd maent yn cyfranogi (Groundwater-Smith et al., 2015).  Cynigia gyfle hefyd i’r ymchwilydd i ddysgu wrth y cyfranogwyr gan drafod a dehongli ar y cyd sydd yn efelychu agwedd ethnograffeg ac athroniaeth adeileddiaeth gymdeithasol (Kumar, 2014; Denscombe, 2016; Thomas, 2017).  Noda Clark a Moss (2005:97) bod y dull hwn yn llwyddo’n well os nad yw’r ymchwilydd yn gyfarwydd â’r dysgwyr gan mai’r ymchwilydd fydd yr ‘authentic novice’ yn gofyn am gymorth tra bod y dysgwyr yn medru cymryd mwy o gyfrifoldeb dros agenda’r ymchwil.    Rhaid ystyried bydd goblygiadau sylweddol o ran yr elfen foesegol o gynnal ymchwil o’r fath fel amlygir yn nes ymlaen ac yn Rhan 3.  Mi allai’r data a gynhyrchir o’r dull hyn fod yn sylweddol hefyd a byddai’n heriol i’w ddadansoddi, yn enwedig felly o safbwynt dilysrwydd a dibynadwyedd (Groundwater-Smith et al., 2015).   Er hynny gellid dadlau bod hynny’n wir am unrhyw ymchwil lle mae plant yn cyfranogi.

Peilota
Bwriedir cynnal astudiaeth beilot i arbrofi ymlaen llaw pa mor ymarferol yw’r dulliau ymchwil, gan fod hyn yn elfen hanfodol o unrhyw astudiaeth.  Byddai angen gwneud hyn yn drylwyr gyda’r dyddiadur dan gyfarwyddyd yr ymchwilydd gyda dau neu fwy o staff cymorth cyfarwydd dros gyfnod o dair wythnos.  Rhydd hyn gyfle i asesu elfennau megis eglurder a manylder y cyfarwyddiadau a’r math o wybodaeth a gofnodir er mwyn addasu cyn ei gyflwyno i’r sampl (Braun a Clarke, 2013).  Defnyddir yr un staff cymorth hefyd i beilota cwestiynau’r cyfweliad er mwyn gwaredu unrhyw gwestiynau di-angen a newid geiriad ambell un aneglur neu anealladwy (Denscombe, 2016).  Er i’r ymchwilydd ddefnyddio’r dull Mosaig yn y gorffennol, byddai angen ei beilota gyda phlant ag ADY cyn cychwyn yr astudiaeth er mwyn canfod pa offer fyddent yn ffafrio a pha fath o gwestiynau fyddai’n amlygu eu hunain yn y cyfweliadau.  Dylid ystyried er hynny bod pob plentyn yn unigryw ac y byddant i gyd o bosib yn dewis gwahanol offer i gofnodi eu dysgu (Clark & Moss, 2005).  

Moeseg
Ceir cyfrifoldeb moesegol ar yr ymchwilydd i gynnwys egwyddorion integredd academaidd, gonestrwydd a pharch i’r holl rhanddeiliaid trwy gydol y prosiect hwn (Punch, 2014).  O ganlyniad dilynir canllawiau moesegol y sefydliad yn ogystal â chanllawiau cydnabyddedig eraill megis rhai’r British Educational Research Association (2011) y Ddeddf Diogelu Data 1988 a’r ‘International Charter for Ethical Research Involving Children’ (Centre for children and young people, 2013) fel amlinellir yn Rhan 3.    

Dadansoddi’r data         
Fel awgrymwyd eisoes, cynhyrchir swm sylweddol o ddata trwy’r dulliau ymchwil a amlinellwyd, ac o ganlyniad bydd angen fframwaith i’w ddadansoddi a’i gyflwyno’n gryno yn yr adroddiad terfynol.  Penderfynwyd felly defnyddio dadansoddiad thematig, dull i ddynodi themau neu batrymau mewn ymchwil ansoddol a gafodd ei gyflwyno gyntaf gan Holton yn yr 1970au (Braun & Clarke, 2013).  Mae’n ddull hyblyg ac addas ar gyfer y maes addysg gan nad yw’n perthyn i unrhyw safbwynt athronyddol nac epistomolegol (Maguire & Delahunt, 2017).  Ar gyfer dadansoddiad yr astudiaeth hwn defnyddir fframwaith chwe cham Braun a Clarke (2006) sydd yn broses llinol lle gellir mynd yn ôl ac ymlaen rhwng y gwahanol gamau. 
· Cam 1 - cyfarwyddo gyda’r data trwy ddarllen drwy’r holl nodiadau maes, y dyddiaduron,  trawsgrifiadau cyfweliadau a chofnodion arsylwadau’r plant; cymryd nodiadau bras ac unrhyw argraffiadau cynnar
· Cam 2 – cynhyrchu codau cychwynnol gan ddadansoddi’n anwythol a rhoi cod penodol i bob llinell o ddata er mwyn ei dorri lawr yn ddarnau llai y gellid ei reoli’n well 
· Cam 3 – chwilio am themau diddorol yn ymwneud â’r cwestiwn ymchwil, er enghraifft, mynegi teimladau
· Cam 4 – adolygu, addasu a datblygu y prif themau a amlygwyd yng ngham 3.  Dylai’r rhain fod yn resymegol ac yn wahanol, er enghraifft defnydd o iaith, ymddygiad, gweithio’n annibynnol 
· Cam 5 - diffinio themau gyda’r nod o ‘... identify the ‘essence’ of what each theme is about’ (Braun a Clark, 2006:92), hynny yw ffocysu ar unigrywiaeth y themau sydd yn ymddangos a dynodi is-themau  
· Cam 6 – cyflwyno’r canfyddiadau ar ffurf delweddau megis cwmwl geiriau (gan ddefnyddio rhaglen Wordle) neu naratif ar gyfer y traethawd ymchwil (Maguire & Delahunt, 2017). 

Cryfder y dull hwn yw fod y themau yn deillio o’r data a gasglwyd yn hytrach na bod yr ymchwilydd yn penodi themau ar gyfer eu dadansoddi.  Tra bod iddo wendidau o’i gymharu â dulliau mwy safonol megis dadansoddiad deongliadol ffenomenolegol (IPA) , mae’n ddull haws i’w ddefnyddio a’i feistroli ar gyfer ymchwilwyr llai profiadol ac yn addas iawn ar gyfer ymchwil cyfranogol fel ag amlinellir yma (Braun & Clarke, 2013).  

Casgliad
Ni ellir canfod dilysrwydd a dibynadwyedd ymchwil ansoddol fel yr astudiaeth hwn i’r un graddau ag y gellid gydag ymchwil meintiol (Cohen et al., 2011).   Er hynny gellir sefydlu hygrededd o safbwynt dilysrwydd yr ymchwil trwy arddangos bod y data yn gywir ac yn addas.  Gellir gwneud hyn trwy wirio’r data a’r canfyddiadau terfynol gyda’r cyfranogwyr; sicrhau bod y canfyddiadau’n ddata seiliedig (grounded data) ar waith maes ac yn ddata empiraidd fel amlinellir yn y cynllun hwn; a sicrhau triongliant trwy gymharu data o wahanol ffynonellau megis  cofnodion, arsylwadau a chyfweliadau ( Kumar, 2014; Denscombe, 2016; Thomas, 2017).

[bookmark: _GoBack]Oherwydd ymarfer ymatblyg (reflexive) yr ymchwilydd yn yr astudiaeth cwestiynir y dibynadwyedd.  Byddai’n amhosib cynnal yr un astudiaeth mewn ysgol arall gyda gwahanol staff a dysgwyr a chynhyrchu yr un canfyddiadau.  Byddai ymchwilydd arall hefyd yn debygol o fod â safiad hollol wahanol felly ni ellid ailadrodd yr ymchwil gyda’r un sampl (Creswell, 2013; Barbour, 2014).  Yn yr achos hwn byddai angen adroddiad hollol eglur o’r dulliau ymchwil, y dadansoddiad a’r broses o wneud penderfyniadau er mwyn cyfiawnhau i’r darllenydd sut daethpwyd at y canfyddiadau ac amlygu’r dibynadwyedd.        

O safbwynt ystadegol byddai’n anodd cyffredinoli’r canfyddiadau hefyd, gan mai nifer fechan o ysgolion, staff a dysgwyr a ddefnyddiwyd.   Yn hytrach dylid ystyried cysyniad Lincoln a Guba (1985 dyfynnir yn Denscombe, 2016) o drosglwyddedd, lle gellid darparu manylion digonol am y broses ymchwil fel bod modd ei drosglwyddo i ysgol lle mae sefyllfa debyg o ran yr SCAA a’r dysgwyr er mwyn cael canfyddiadau tebyg.  Gellid dadlau felly bod y dull hwn yn ymdrechu i ymchwilio unigrywedd cynhenid unigolion ond ei fod yn gyfyng o safbwynt cyffredinoli (Stake, 1995). 

Ceir nifer o fanteision i ymchwil ansoddol o’i gymharu ag ymchwil meintiol.  Yn gyntaf bydd yr ymchwilydd yn nes at y maes maent yn ymchwilio iddo sef dosbarth yr ysgol yn y cyd-destun hwn felly gellir cynnal astudiaeth cyd-destunol (Gray, 2018).  Mae’n rhagori hefyd o ran ei amrywiaeth a’i hyblygrwydd gan y gellir addasu’r dulliau wrth i’r ymchwil fynd rhagddo, gan nad yw’r pwyslais ar gasglu data’n unig (Thomas, 2017; Gray 2018).    

Diweddglo
Trafodwyd ymchwil meintiol yn Rhan 1 ac ymchwil ansoddol yn y rhan hon a gwelwyd cryfderau a chyfyngiadau i’r ddau fethodoleg oherwydd wedi’r cyfan ‘all quantities are measures of qualities’ (Behrens & Smith, 1996:947 dyfynnir yn Vrasidas, 2001).  O ddefnyddio’r ddau ddull law yn llaw gellid dadansoddi a damcaniaethu ffeithiau ac ystadegau craidd yn ogystal â datblygu ystyr a dealltwriaeth am ymarfer SCAA wrth gefnogi dysgwyr ag AAA/ADY.   Er bod ffocws wahanol i’r ymchwil yn y ddwy ran, yr hyn sydd yn gyffredin rhyngddynt yw eu bod yn arwain at well gwybodaeth a dealltwriaeth o ffenomena addysgol, ac o ganlyniad yn medru dylanwadu ar ymarfer ar lawr y dosbarth er budd y staff a’r dysgwyr.   

